## Odluka o nalozima za plaćanje

### NN 14/2002 (13.2.2002.), Odluka o nalozima za plaćanje

# HrvatskA narodnA bankA

356

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, broj 36/2001) i članka 44. stavka 1. točke 5. Zakona o
platnom prometu u zemlji (»Narodne novine«, broj 117/2001) guverner Hrvatske
narodne banke donio je

## ODLUKU

### o nalozima za plaĆanje

I. UVODNI DIO

Članak 1.

Ovom odlukom propisuje se sadržaj i način popunjavanja naloga za
plaćanje te sadržaj obrazaca platnog prometa.

Članak 2.

Nalog za plaćanje, u smislu ove odluke, jest nalog kojim podnositelj
nalaže izvršenje plaćanja na računu sudionika platnog prometa u banci ili
Hrvatskoj narodnoj banci (u daljnjem tekstu: banka).

Nalog za plaćanje na temelju kojeg je plaćanje izvršeno, banka čuva u
skladu s rokovima propisanima u Zakonu o platnom prometu u zemlji.

Nalog za plaćanje podnosi se na magnetnom mediju, elektronički, na
obrascu platnog prometa i na drugi način ugovoren između banke i sudionika.

Članak 3.

Nalozi za plaćanje, prema obliku plaćanja, jesu:

– nalog za uplatu

– nalog za isplatu

– nalog za bezgotovinsko plaćanje.

II. SADRŽAJ NALOGA ZA PLAĆANJE

Članak 4.

Nalog za uplatu sadrži sljedeće elemente:

1. Naziv (ime) platitelja

2. Naziv (ime) primatelja

3. Broj računa primatelja

4. Iznos

5. Opis plaćanja

6. Šifra opisa plaćanja

7. Poziv na broj odobrenja

8. Statističko obilježje

9. Datum uplate.

Nalog za uplatu je valjan, odnosno banka će ga izvršiti ukoliko ima
popunjene elemente iz točke 1., 3., 4. i 9. ovog članka i ako su ti elementi
popunjeni na način iz članka 8. ove odluke.

Članak 5.

Nalog za isplatu sadrži sljedeće elemente:

 1. Naziv (ime) platitelja

 2. Broj računa platitelja

 3. Naziv (ime) primatelja

 4. Iznos

 5. Opis plaćanja

 6. Šifra opisa plaćanja

 7. Poziv na broj
zaduženja

 8. Statističko
obilježje

 9. Datum isplate

10. Ovjera platitelja

11. Potpis primatelja.

Nalog za isplatu je valjan, odnosno banka će ga izvršiti ukoliko ima
popunjene elemente iz točke 2., 3., 4., 9. i 10. ovog članka i ako su ti
elementi popunjeni na način iz članka 8. ove odluke.

Članak 6.

Nalog za bezgotovinsko plaćanje sadrži sljedeće elemente:

 1. Naziv (ime) platitelja

 2. Broj računa platitelja

 3. Naziv (ime) primatelja

 4. Broj računa primatelja

 5. Iznos

 6. Opis plaćanja

 7.  Šifra opisa plaćanja

 8. Poziv na broj zaduženja

 9. Poziv na broj odobrenja

10. Statističko obilježje

11. Datum valute

12. Datum podnošenja

13. Ovjera nalogodavca.

Nalog za bezgotovinsko plaćanje je valjan, odnosno banka će ga izvršiti
ukoliko ima popunjene elemente iz točke 2., 4., 5., 11. i 13. ovog članka i ako
su ti elementi popunjeni na način iz članka 8. ove odluke.

Članak 7.

Banka može za svoje potrebe, osim navedenih elemenata, propisati i
dopunske elemente na nalogu za plaćanje.

Način upisa elemenata na nalogu za plaćanje, u tehničko - tehnološkom
smislu, uređuje banka.

Banka obrađuje i prenosi sve upisane podatke s naloga za plaćanje koji
su propisani u članku 4., 5. i 6. ove odluke.

Članak 8.

Nalozi za plaćanje popunjavaju se prema elementima sadržanim na nalozima
za plaćanje na sljedeći način:

Naziv (ime) platitelja/primatelja – unosi se ime odnosno naziv ili
skraćeni naziv platitelja/primatelja.

Broj računa platitelja/primatelja – unosi se brojčana oznaka računa
platitelja/primatelja u skladu s propisanom konstrukcijom računa.

Iznos – unosi se brojčana oznaka iznosa.

Opis plaćanja – unosi se sažeti opis plaćanja.

Šifra opisa plaćanja – unosi se oznaka opisa plaćanja koju odredi banka.

Poziv na broj zaduženja/odobrenja – unosi se brojčana oznaka u skladu s
propisima odnosno na temelju dogovora sudionika, u svrhu dopunskih informacija
platitelju/primatelju.

Statističko obilježje – unosi
se propisana oznaka za potrebe statističkih istraživanja.

Datum valute – unosi se datum
kada nalog za plaćanje treba izvršiti.

Datum podnošenja – unosi se
datum kada je nalog za plaćanje podnesen na izvršenje u banku.

Ovjera platitelja/nalogodavca
– unosi se ovjera platitelja/nalogodavca ovisno o načinu podnošenja naloga za
plaćanje.

Datum uplate/isplate – unosi
se datum kada je novac uplaćen/isplaćen.

III. VRSTE I SADRŽAJ OBRAZACA PLATNOG PROMETA

Članak 9.

Obrasci platnog prometa jesu obrasci za gotovinska plaćanja i obrazac za
bezgotovinsko plaćanje.

Obrasci za gotovinska
plaćanja jesu Uplatni nalog i Isplatni nalog.

Obrazac za bezgotovinsko
plaćanje jest Nalog za prijenos sredstava.

Članak 10.

Obrazac Uplatni nalog sadrži
elemente iz članka 4. ove odluke.

Obrazac Uplatni nalog podnosi
se u dva primjerka /dijela. Prvi primjerak ostaje u banci kao nalog na temelju
kojeg je izvršena uplata na račun primatelja. Banka potvrđuje primitak uplate
na drugom primjerku Uplatnog naloga ili na drugi način.

Članak 11.

Obrazac Isplatni nalog sadrži
elemente iz članka 5. ove odluke.

Obrazac Isplatni nalog
podnosi se u dva primjerka. Prvi primjerak ostaje u banci kao nalog na temelju kojeg
je izvršena isplata s računa platitelja. Banka potvrđuje isplatu na drugom
primjerku Isplatnog naloga ili na drugi način.

Članak 12.

Obrazac Nalog za prijenos
sredstava sadrži elemente iz članka 6. ove odluke.

Obrazac Nalog za prijenos
sredstava podnosi se u jednom primjerku i ostaje u banci kao nalog na temelju
kojeg se izvršava terećenje računa platitelja i odobrenje računa primatelja.

Članak 13.

Obrasci platnog prometa
popunjavaju se prema elementima koje sadrži nalog za plaćanje u skladu s
člankom 8. ove odluke, s time da se:

– broj računa
platitelja/primatelja upisuje tako da se vodoravnom crticom odvoji vodeći broj
banke od broja računa u banci;

– ispred iznosa upisuje
zvjezdica ili dvije vodoravne crtice. Iznos se upisuje u kunama i lipama, a brojka
koja označuje lipe od brojke koja označuje kune, razdvaja se decimalnim zarezom
i ima dva decimalna mjesta. Iznos u tisućama razdvaja se točkom.

Članak 14.

Ukoliko obrazac platnog prometa nije čitljivo popunjen ili ne odgovara
tehničko - tehnološkom standardu obrade u banci, banka će sudioniku odmah
omogućiti izvršenje naloga za plaćanje na drugom obrascu platnog prometa.

Obrazac ček

Članak 15.

Ček se u smislu ove odluke smatra nalogom za plaćanje.

Obrazac ček izdaje banka i tim obrascem opskrbljuje sudionike koji kod
nje imaju otvoren račun.

Elementi čeka, njegova valjanost i izvršenje uređeni su Zakonom o čeku.

IV. PRIJELAZNE ODREDBE

Članak 16.

Obrasci platnog prometa izdani u skladu s Pravilnikom o obliku, sadržaju
i uporabi obrazaca platnog prometa (»Narodne novine«, broj 81/96, 109/96,
49/97, 94/97, 50/98, 2/99, 21/99, 27/99, 59/99, 94/99, 34/00, 10/01, 101/01),
mogu se koristiti za plaćanja preko računa u bankama do 31. prosinca 2002., i
to:

1. Obrasci za gotovinska plaćanja:

a) za uplate:

–  Opća uplatnica – obrazac br. 10

–  Opća uplatnica – obrazac br. 10-1

b) za isplate:

–  Ček – obrazac br. 20

–  Uputnica – obrazac br. 25

–  Nalog za gotovinsku isplatu – obrazac br. 28

2. Obrasci za bezgotovinska plaćanja:

–  Opći nalog za prijenos – obrazac br. 40

–  Opći nalog za prijenos – obrazac br. 40-1.

Članak 17.

Ova odluka stupa na snagu
osmog dana od dana objave u »Narodnim novinama«, a primjenjuje se od 1. travnja
2002.

O.br. 20-020/01-02/ŽR
Zagreb, 31. siječnja 2002.

Guverner
Hrvatske narodne banke
**dr.  Željko Rohatinski,** v. r.

Odluka, NN 14/2002-356